Hver dag cykler 17.000 cyklister over Bryggebroen, der forbinder Axel Heides Plads på Islands Brygge med Fisketorvet og Kalvebod Brygge på den anden side af vandet.

Men indtil nu har ankomsten på Islands Brygge-siden været alt andet end behagelig for de mange cyklende københavnere, der efter nedkørslen fra broen er rullet lige ud på ujævne og glatte brosten.

Det har fået mange af cyklisterne til at trille over på de to rækker af mere plane ’bordursten’, hvor risikoen for at skvatte eller punktere er betydeligt mindre. Disse bordursten er dog yndet opholdssted for gående, og især er der mange, der skubber barnevogne foran sig på denne strækning – netop også for at undgå at vække børnene med en bumletur henover brostenene langs kanalen.